b'\n_START_ARTICLE_\nClocky\n_START_PARAGRAPH_\nClocky er et v\xc3\xa6kkeursm\xc3\xa6rke, der er udstyret med hjul, hvilket g\xc3\xb8r uret i stand til at gemme sig, samtidig med at alarmen lyder, hvorved ejeren af uret tvinges til at v\xc3\xa5gne for at finde det og afbryde alarmen. Uret blev opfundet som et projekt i undervisningen i industrielt design af Gauri Nanda, en studerende p\xc3\xa5 MIT Media Lab. Clocky vandt Ig Nobelprisen i \xc3\xb8konomi i 2005. Efter at have taget f\xc3\xb8rste del af sin uddannelse fra University of Michigan og kandidateksamen fra MIT grundlagde Nanda virksomheden Nanda Home for at fremstille og s\xc3\xa6lge Clocky og andre produkter til hjemmet.\n_START_SECTION_\nHistorien\n_START_PARAGRAPH_\nDen oprindelige prototype blev bygget i l\xc3\xb8bet af tre dage og var bekl\xc3\xa6dt med stof for at f\xc3\xa5 den til at ligne et k\xc3\xa6ledyr. Efter at have demonstreret den i sin klasse havde Nanda ikke yderligere planer med uret. Imidlertid blev der flere m\xc3\xa5neder senere lagt en beskrivelse op p\xc3\xa5 Media Labs hjemmeside og flere teknologi-blogs viste billeder af Clocky. I l\xc3\xb8bet af to uger blev information om apparatet et internetf\xc3\xa6nomen, og Gauri Nanda blev bedt om at demonstrere det p\xc3\xa5 Good Morning America._NEWLINE_Nanda s\xc3\xb8gte patent p\xc3\xa5 Clocky og efter at have afsluttet sin eksamen oprettede hun med hj\xc3\xa6lp fra sin familie firmaet Nanda Home og begyndte at g\xc3\xb8re uret klar til at komme p\xc3\xa5 markedet. Den kommercielle udgave er ikke l\xc3\xa6ngere stofbekl\xc3\xa6dt, men er fortsat designet i en dyrelignende form. Produktionen er blevet forlagt til Hong Kong. I april 2011 kunne Nanda i et videointerview berette, at der var solgt over 350.000 eksemplarer._NEWLINE_Udviklingen og markedsf\xc3\xb8ringen af Clocky er blevet et case study p\xc3\xa5 Harvard Business School under titlen: "Clocky, the Runaway Alarm Clock".\n_START_SECTION_\nFunktion\n_START_PARAGRAPH_\nClocky virker som et helt almindeligt v\xc3\xa6kkeur, bortset fra at den ved andet tryk p\xc3\xa5 slumre-knappen begynder at k\xc3\xb8re. En mikroprocessor sikrer, at Clocky bev\xc3\xa6ger sig med varierende hastighed, i varierende retninger og uden om forhindringer, idet den tager forskellige veje hver gang. Store hjul monteret p\xc3\xa5 st\xc3\xb8dd\xc3\xa6mpere d\xc3\xa6kker ud over selve uret, s\xc3\xa5ledes at det ikke beskadiges, hvis det fx falder ned fra et natbord. N\xc3\xa5r alarmen s\xc3\xa5 g\xc3\xa5r tredje gang, befinder uret sig et ukendt sted, hvilket tvinger den sovende til at st\xc3\xa5 op og finde det, for at sl\xc3\xa5 lyden fra.\n_START_SECTION_\nTocky\n_START_PARAGRAPH_\nNanda Homes n\xc3\xa6ste generation af det k\xc3\xb8rende v\xc3\xa6kkeur blev kaldt Tocky og f\xc3\xb8rste gang averteret til salg i 2010 som "Clockys smarte f\xc3\xa6tter". Forskellen er f\xc3\xb8rst og fremmest, at Tocky er kugleformet og k\xc3\xb8rer af sig selv uden hjul, har ber\xc3\xb8ringsf\xc3\xb8lsom sk\xc3\xa6rm til betjening, indbygget mikrofon, s\xc3\xa5 ejeren kan indspille lyde til v\xc3\xa6kning efter \xc3\xb8nske, samt mulighed for at slutte til en computer via USB. Den er ogs\xc3\xa5 mulig at bruge i demonstrationstilstand._NEWLINE_Varianten Ticky fungerer p\xc3\xa5 samme m\xc3\xa5de, men viser tiden med virtuelle visere.'